PMIndiaData/PMIndiaSum huggingface dataset:
राजमुंद्री विमानतळाच्या आसपासच्या गावांना संपर्क व्यवस्था उपलब्ध करून देण्यासाठी रस्ता बांधण्यासाठी भारतीय विमानतळ प्राधिकरणाची 10.25 एकर जमिनीची  आंध्र प्रदेश सरकारने दिलेल्या तेवढ्याच जमिनीबरोबर अदलाबदली करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने राजमुंद्री विमानतळ येथील भारतीय विमानतळ प्राधिकरणाची 10.25 एकर जमिनीची आंध्र प्रदेश सरकारने दिलेल्या तेवढ्याच जमिनीबरोबर अदलाबदली करायला मंजुरी दिली आहे. राजमुंद्री विमानतळाच्या आसपासच्या गावांना संपर्क व्यवस्था उपलब्ध करून देण्यासाठी रस्ता बांधण्यासाठी याचा वापर करण्याचा प्रस्ताव आहे. यामुळे सामान्य नागरिकांना विशेषतः शेतकऱ्यांना त्यांच्या शेतापर्यंत जायला रस्ता उपलब्ध होईल.
दुर्गाष्टमीनिमित्त पंतप्रधानांकडून जनतेला शुभेच्छा

पंतप्रधान नरेंद्र मोदी यांनी दुर्गाष्टमीनिमित्त जनतेला शुभेच्छा दिल्या आहेत. दुर्गाष्टमीनिमित्त सर्वाना शुभेच्छा.दुर्गामातेच्या आशीर्वादाने, आपल्या समाजात आनंद आणि शांतता नांदावी आणि कोणत्याही रुपातला अन्याय दूर व्हावा अशी प्रार्थना पंतप्रधानांनी केली आहे.
रिओ पॅरालिम्पिक 2016 मध्ये सुवर्णपदक पटकावणाऱ्या देवेंद्र झाझरियाचे पंतप्रधानांकडून अभिनंदन

रिओ पॅरालिम्पिक 2016 मध्ये पुरुषांच्या भालाफेक प्रकारात सुवर्णपदक पटकावणाऱ्या देवेंद्र झाझरियाचे पंतप्रधान नरेंद्र मोदी यांनी अभिनंदन केले आहे. “ पॅरालिम्पिक मध्ये ऐतिहासिक कामगिरी करणाऱ्या देवेंद्र झाझरियाचे अभिनंदन. आम्हाला त्याचा अभिमान वाटतो” , असे पंतप्रधानांनी म्हटले आहे.
पंतप्रधानांचा बारामती दौरा शेतकरी मेळाव्याला संबोधन : दारिद्रय निर्मुलनाच्या दृष्टीने कृषी क्षेत्राची भूमिका महत्त्वाची

पंतप्रधान : प्रधानमंत्री कृषी सिंचन योजना आणि नरेगामार्फत जलसाठा करण्याची क्षमता वाढवण्यासाठी सरकार प्रयत्नशील कृषी विज्ञान केंद्र, विद्या प्रतिष्ठानला पंतप्रधानांची भेट, अप्पासाहेब पवार सभागृहाचे पंतप्रधानांच्या हस्ते उद्‌घाटन देशातल्या दारिद्रय निर्मुलनासाठी कृषी क्षेत्राची महत्त्वाची भूमिका असल्याचे पंतप्रधान नरेंद्र मोदी यांनी महाराष्ट्रातल्या बारामती येथे शेतकरी मेळाव्याला संबोधित करताना सांगितले. देशभरात जलसाठा करण्याची क्षमता प्रधानमंत्री कृषी सिंचन योजनेद्वारे वाढविण्यात येईल. ही क्षमता वाढवण्यासाठी नरेगाचाही उपयोग करण्यात येईल. ही क्षमता वाढल्याने कृषी क्षेत्राची उत्पादकता वाढवण्यासाठी मदत होईल. अद्ययावत तंत्रज्ञानाचा वापर करत कृषी क्षेत्रात आधुनिकता आणण्याच्या गरजेवर त्यांनी भर दिला. मूल्यवृध्दीला चालना देण्याची गरजही त्यांनी व्यक्त केली. महाराष्ट्रातल्या साखर उत्पादनाचा उल्लेख करत या उद्योगासाठी तंत्रज्ञानाचा वापर फायदेशीर ठरत असल्याचे पंतप्रधान म्हणाले. शाळांमधल्या प्रयोगशाळांमध्ये फेब्रुवारी ते जुलै दरम्यान फारशी वर्दळ नसते हे लक्षात घेऊन दहावीपासूनच्या विद्यार्थ्यांना मृद् परिक्षणासाठी प्रशिक्षण देता येईल आणि या काळात या प्रयोगशाळा मृद परीक्षण प्रयोगशाळा म्हणून वापरता येतील अशी सूचना त्यांनी केली. व्यासपीठावर उपस्थित असलेले माजी केंद्रीय कृषी मंत्री शरद पवार यांच्या देशाच्या कृषी विकासातल्या योगदानाची त्यांनी प्रशंसा केली. चर्चा (विवाद) आणि संवाद या दोन चाकांवर लोकशाही पुढे जाते असे सांगून संवाद सुरु करण्याची मोठी जबाबदारी सत्ताधाऱ्यांवर असते असे मोदी म्हणाले. महाराष्ट्राचे राज्यपाल चे. विद्यासागर राव, मुख्यमंत्री देवेंद्र फडणवीस, केंद्रीय मंत्री राधा मोहन सिंह कार्यक्रमाला उपस्थित होते. कृषी विज्ञान केंद्र आणि विद्या प्रतिष्ठानला पंतप्रधानांनी भेट दिली. बारामती येथे अप्पासाहेब पवार सभागृहाचे उद्‌घाटनही पंतप्रधानांनी केले.
जम्मू आणि काश्मीरविषयीची आजची बैठक म्हणजे विकसित आणि प्रगतीशील जम्मू आणि काश्मीरच्या दिशेने टाकलेले एक महत्त्वाचे पाऊल होय : पंतप्रधान

नवी दिल्‍ली, 24 जून 2021 “जम्मू आणि काश्मीरमधील राजकीय नेत्यांबरोबरची आजची बैठक म्हणजे विकसित आणि प्रगतीशील जम्मू आणि काश्मीरच्या दिशेने सध्या सुरु असलेल्या प्रयत्नांमधील एक महत्त्वाचे पाऊल होय. अशा प्रगतीशील जम्मू आणि काश्मीरमध्ये सर्वांगीण प्रगतीचा आलेख पुढे नेता येईल" अशी प्रतिक्रिया पंतप्रधान नरेंद्र मोदी यांनी नोंदवली आहे. या बैठकीनंतर जारी केलेल्या ट्विटर संदेशांचा माध्यमातून पंतप्रधान म्हणतात, “जम्मू आणि काश्मीरमधील राजकीय नेत्यांबरोबरची आजची बैठक म्हणजे विकसित आणि प्रगतीशील जम्मू आणि काश्मीरच्या दिशेने सध्या सुरु असलेल्या प्रयत्नांमधील एक महत्त्वाचे पाऊल होय. अशा प्रगतीशील जम्मू आणि काश्मीरमध्ये सर्वांगीण प्रगतीचा आलेख पुढे नेता येईल. जम्मू आणि काश्मीरमध्ये तळागाळापर्यंत लोकशाही रुजवून ती बळकट करणे याला आमच्या दृष्टीने सर्वोच्च प्राधान्य आहे. मतदारसंघांची पुनर्रचना जलदगतीने झाली पाहिजे, जेणेकरून निवडणुका घेता येतील आणि विकासाच्या कक्षेला बळकटी देणारे एक निर्वाचित सरकार जम्मू आणि काश्मीरला मिळेल. परस्परभिन्न मतप्रवाहही समोरासमोर बसून आपापल्या दृष्टिकोनांबद्दल चर्चा करू शकतात, हेच आपल्या लोकशाहीचे सर्वात मोठे सामर्थ्य आहे. मी जम्मू आणि काश्मीरच्या नेत्यांना सांगितले की, जम्मू काश्मीरला जनतेने- विशेषतः तरुणाईने राजकीय नेतृत्व दिले पाहिजे आणि आशा-आकांक्षांची पूर्तता होण्याची काळजी घेतली पाहिजे."
डॉ. सिंधुताई सपकाळ यांच्या निधनाबद्दल पंतप्रधानांनी शोक व्यक्त केला

प्रसिध्द समाज सेविका डॉ. सिंधुताई सपकाळ यांच्या निधनाबद्दल पंतप्रधान नरेंद्र मोदी यांनी तीव्र दुःख व्यक्त केले आहे. लहान मुले आणि दुर्लक्षित समुदायासाठी सिंधुताईंनी केलेल्या सामाजिक कार्याचे स्मरण पंतप्रधानांनी केले. डॉ.सिंधुताई सपकाळ यांना 2021 मध्ये पद्मश्री पुरस्काराने गौरविण्यात आले होते. ट्विट संदेशात पंतप्रधान म्हणाले; “डॉ. सिंधुताई सपकाळ यांनी समाजासाठी केलेल्या कल्याणकारी कार्यासाठी त्या सदैव स्मरणात राहतील. त्यांच्या प्रयत्नांमुळे अनेक लहान मुलांना अधिक उत्तम दर्जाचे जीवन जगण्याची संधी मिळाली. दुर्लक्षित समुदायांसाठी देखील त्यांनी बरेच कार्य केले. त्यांच्या निधनाने मला तीव्र दुःख झाले आहे. त्यांचे कुटुंबीय आणि प्रशंसक यांच्याप्रती संवेदना व्यक्त करतो. ओम शांती.”
तेल आणि नैसर्गिक वायू क्षेत्रात सहकार्याबाबतच्या भारत आणि ब्राझिल सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत भारत आणि ब्राझिल यांच्यात तेल आणि नैसर्गिक वायू क्षेत्रात सहकार्याबाबतच्या सामंजस्य कराराला मंजुरी देण्यात आली. या सामंजस्य करारामुळे तेल आणि नैसर्गिक वायू क्षेत्रात दोन्ही देशात सहकार्य वाढवण्यास मदत होईल. विशेषत: ब्राझिल आणि भारत या दोन्ही देशात उत्खनन आणि उत्पादन उपक्रमांसाठी सहकार्य करता येईल. त्याशिवाय या क्षेत्रात संशोधन आणि विकास, द्रवरूप नैसर्गिक वायू प्रकल्प ब्राझिलमध्ये सुरू करण्यास सहकार्य, तेलऊर्जा आणि पर्यावरणाशी संबंधित मुद्यांवर सहकार्य याशिवाय ऊर्जा क्षमता, ऊर्जा संशोधन आणि प्रादेशिक ऊर्जा पायाभूत सुविधांचा विस्तार करणे शक्य होणार आहे. ब्राझिलचे राष्ट्राध्यक्ष या महिन्यात भारत भेटीवर येणार असून त्यावेळी या करारावर स्वाक्षरी होण्याची शक्यता आहे.
गोपाल कृष्ण गोखले यांना जयंतीनिमित्त पंतप्रधानांची आदरांजली

पंतप्रधान नरेंद्र मोदी यांनी महान स्वातंत्र्यसैनिक गोपाल कृष्ण गोखले यांना जयंतीनिमित्त आदरांजली वाहिली आहे. ट्वीट संदेशात पंतप्रधान म्हणाले की, त्यांनी आपले आयुष्य देशसेवेसाठी समर्पित केले, देशातील नागरिकांना यापासून सतत प्रेरणा मिळेल.
नेपाळचे माजी पंतप्रधान सुशील कोईराला यांच्या निधनाबद्दल पंतप्रधानांनी दु:ख व्यक्त केले

पंतप्रधानांनी नेपाळचे माजी पंतप्रधान सुशील कोईराला यांच्या निधनाबद्दल दु:ख व्यक्त केले आहे. “सुशील कोईराला यांच्या निधनामुळे नेपाळने मोठा नेता गमावला आहे ज्याने अनेक दशके नेपाळची सेवा केली आणि भारताने महत्त्वाचा मित्र गमावला आहे. त्यांच्या निधनामुळे तीव्र दु:ख झाले आहे. त्यांच्या आत्म्याला शांती लाभो. सुशील कोईराला यांचा साधेपणा आपणा सर्वांसाठी एक शिकवण आहे. या दु:खाच्या काळात कोईराला कुटुंब आणि नेपाळची जनता यांचे मी सांत्वन करतो”. असे पंतप्रधानांनी म्हटले आहे.
भारत- ब्रिटन दरम्यान 4 मे 2021ला होणार आभासी शिखर परिषद

पंतप्रधान नरेंद्र मोदी 4 मे 2021 ला ब्रिटनचे पंतप्रधान बोरिस जॉन्सन यांच्यासमवेत आभासी माध्यमातून शिखर परिषद घेणार आहेत. भारत आणि ब्रिटन 2004 पासून धोरणात्मक भागीदार आहेत. उभय देशादरम्यान विविध क्षेत्रात नियमित उच्च स्तरीय आदान-प्रदान आणि सहकार्य वाढते राहिले आहे. आपले बहुआयामी धोरणात्मक संबंध अधिक वृद्धींगत करण्यासाठी आणि परस्पर हिताच्या प्रादेशिक आणि जागतिक मुद्यांवर सहकार्य वाढवण्यासाठी ही महत्वपूर्ण संधी आहे. कोविड-19 संदर्भातले सहकार्य आणि या महामारीशी लढा देण्यासाठी जागतिक प्रयत्न या बाबतही या दोन्ही नेत्यांमध्ये चर्चा होईल. या परिषदे दरम्यान विस्तृत पथदर्शी आराखडा 2030 जारी करण्यात येईल. येत्या दहा वर्षात, दोन्ही देशांतल्या जनतेमधले संबंध, व्यापार आणि समृद्धी,संरक्षण, हवामान विषयक कृती आणि आरोग्यसेवा या पाच मुख्य क्षेत्रात भारत- ब्रिटन यांच्यातले सहकार्य अधिक व्यापक आणि घनिष्ठ करण्यासाठी हा आराखडा मार्गदर्शक ठरणार आहे.
कुस्तीमध्ये 50 किलो वजनी गटात सुवर्णपदक विजेत्या विनेश फोगटचे पंतप्रधानांकडून अभिनंदन

इंडोनेशियातल्या जकार्ता-पालेमबंग येथे सुरू असलेल्या 18 व्या आशियाई क्रीडा स्पर्धेत महिला कुस्ती स्पर्धेत 50 किलो वजनी गटात सुवर्ण पदक पटकावणाऱ्या विनेश फोगटचे पंतप्रधान नरेंद्र मोदी यांनी अभिनंदन केले आहे. विनेश फोगटच्या विजयाने भारतात आनंदोत्सव होत आहे. आशियाई क्रीडा स्पर्धा 2018 मध्ये 50 किलो गटात कुस्ती स्पर्धेत सुवर्णपदक प्राप्त केल्याबद्दल विनेशचे अभिनंदन. विनेशच्या यशामुळे येणाऱ्या ॲथलेटस्‌ना निश्चितच स्फुर्ती मिळेल असे पंतप्रधानांनी म्हटले आहे.
साई प्रणितच्या बँडमिंटन स्पर्धेतील यशाबद्दल पंतप्रधानांतर्फे अभिनंदन

थायलंड खुली बँडमिंटन स्पर्धा जिंकल्याबद्दल बी. साई प्रणितचे पंतप्रधान नरेंद्र मोदी यांनी अभिनंदन केले आहे. “थायलंड खुली बँडमिंटन स्पर्धा जिंकल्याबद्दल बी. साई प्रणितचे अभिनंदन. त्याच्या या यशामुळे अवघा भारत आनंदित झाला आहे”, असे पंतप्रधानांनी म्हटले आहे.
शहीद भगतसिंग यांच्या जयंतीनिमित्त पंतप्रधानांकडून आदरांजली

शहीद भगतसिंग यांच्या जयंतीनिमित्त पंतप्रधान नरेंद्र मोदी यांनी त्यांना आदरांजली वाहिली आहे. शहीद भगतसिंग यांच्या जयंतीनिमित्त मी त्यांना प्रणाम करतो. आपल्या धैर्याने त्यांनी भारताच्या इतिहासावर अमिट ठसा उमटवला असल्याचे पंतप्रधानांनी म्हटले आहे.
पंतप्रधानांची श्रीलंकेच्या राष्ट्रपती आणि पंतप्रधानांशी चर्चा, दहशतवादी हल्ल्यात ठार झालेल्यांविषयी व्यक्त केल्या शोकसंवेदना

श्रीलंकेत झालेल्या भीषण बॉम्बस्फोटांच्या पार्श्वभूमीवर पंतप्रधान नरेंद्र मोदी यांनी श्रीलंकेचे राष्ट्रपती आणि पंतप्रधानांशी दूरध्वनीवरून चर्चा केली. तसेच या हल्ल्यात बळी पडलेल्यांच्या कुटुंबियांप्रती भारतीयांच्या वतीने शोकसंवेदना व्यक्त केल्या. या हल्ल्यात 200 हून अधिक नागरिकांचा बळी गेला आहे. पंतप्रधानांनी या दहशतवादी साखळी बॉम्बस्फोटांचा तीव्र शब्दात निषेध केला आहे. धार्मिक स्थळांना लक्ष्य करणारा हा दहशतवादी हल्ला हा एक नृशंस आणि पूर्वनियोजित क्रूर कृत्य असल्याचे पंतप्रधानांनी म्हटले आहे. या अशा हल्ल्यांच्या पार्श्वभूमीवर समाज, मानवता, धर्म आणि एकूणच जगासमोर दहशतवादाचे गंभीर आव्हान असल्याचा पुनरुच्चार पंतप्रधानांनी केला. दहशतवादाशी लढण्यासाठी श्रीलंकेला सर्व प्रकारची मदत केली जाईल, असे आश्वासन पंतप्रधान नरेंद्र मोदी यांनी दिले. या हल्ल्यात जखमी झालेल्यांना लवकरात लवकर बरे व्हावे यासाठी प्रार्थना करत जखमींवर उपचारासाठी देखील भारत सहकार्य करेल, असे आश्वासन मोदी यांनी दिले.
शस्त्रास्त्र (दुरूस्ती) विधेयक, 2019 मध्ये सुधारणा करण्यासाठी केंद्रीय मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीमध्ये शस्त्रास्त्र (दुरूस्ती) विधेयक, 2019 मध्ये सुधारणा करण्यासाठी आज अधिकृत मान्यता देण्यात आली. यासंबंधीच्या सुधारणा करण्याचे विधेयक 9 डिसेंबर, 2019 रोजी लोकसभेत मंजूर करण्यात आले होते. फायदे: – या नवीन सुधारणा केल्यामुळे बेकायदेशीर शस्त्रास्त्र आणि दारूगोळा त्यांचा व्यापार तसेच बेकायदा शस्त्रास्त्र निर्मिती यांना आळा बसू शकणार आहे. तसेच आजच्या काळात आवश्यक असलेली सुरक्षेची गरज लक्षात घेवून परवानाधारक शस्त्र बाळगणा-यांना शस्त्र परवाना विनासायास मिळणे शक्य होणार आहे.
भारत तिबेट सीमा पोलीस (आईटीबीपी) च्या गट ‘ए’ सामान्‍य ड्यूटी (कार्यकारी) केडर आणि  गैर-सामान्‍य ड्यूटी केडरच्या आढाव्याला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत तिबेट सीमा पोलीस (आईटीबीपी) च्या गट ‘ए’ सामान्‍य ड्यूटी (कार्यकारी) केडर आणि गैर-सामान्‍य ड्यूटी केडरच्या आढावा प्रस्तावाला मंजुरी दिली.यासंबंधी पुढील निर्णय घेण्यात आले. 1. आईटीबीपीच्या वरिष्‍ठ ड्यूटी पदांवर निरीक्षक कर्मचारी वाढवण्यासाठी सहायक कमांडेंट ते अपर महासंचालक पर्यंत विविध पदांवरील ग्रुप ‘ए’ सामान्‍य ड्यूटी (कार्यकारी) केडर आणि गैर-सामान्‍य ड्यूटी केडरचा आढावा घेण्याचा निर्णय 2. अपर महासंचालकांच्या नेतृत्व आणि महानिरीक्षकांच्या सहकार्याने दोन नवीन कमांडची स्थापना (चंडीगढ़ मध्ये पश्चिमी कमांड आणि गुवाहाटीमध्ये पूर्व कमांड ) मुख्‍य प्रभाव: आईटीबीपी मध्ये या ग्रुप ‘ए’ पदांच्या निर्मितीनंतर निरीक्षण क्षमतेत वाढ होईल. हा प्रस्‍ताव विविध स्तरांवरील ग्रुप ‘ए’ कार्यकारी सामान्‍य ड्यूटी केडरमधील 60 पदे आणि ग्रुप ‘ए ‘ गैर सामान्‍य केडरच्या दोन पदांच्या निर्मितीसाठी आहे. हा प्रस्‍ताव अपर महासंचालकांच्या नेतृत्व आणि महानिरीक्षकांच्या सहकार्यात दोन नवीन कमांडची स्थापना (चंडीगढ़ मध्ये पश्चिमी कमांड आणि गुवाहाटीमध्ये पूर्व कमांड) करण्यासाठी देखील आहे. कार्यान्‍वयन: औपचारिक अधिसूचना/मान्यता प्राप्‍त झाल्यांनंतर ही नवीन पदे भर्ती नियमांच्या तरतुदीनुसार भरली जातील. प्रमुख वैशिष्ट्ये क) सामान्‍य ड्यूटी केडर ग्रुप ‘ए’ पदांची संख्या पुढीलप्रमाणे सध्याच्या 1147 वरून 1207 पर्यंत वाढवणे – 1. अपर महासंचालकांच्या 2 पदांची वाढ 2. महानिरीक्षकच्या 10 पदांची वाढ 3. उप महानिरीक्षक 10 पदांची वाढ 4. कमांडंटच्या 13 पदांची वाढ 5. 21 सी च्या 16 पदांची वाढ 6. उप कमांडेंटच्या 9 पदांची वाढ ख) गैर-सामान्‍य ड्यूटी केडर ग) महासंचालकच्या 2 पदांची वाढ
अफगाणिस्तान-पाकिस्तान भागात झालेल्या जोरदार भूकंपात सर्वजण सुखरुप राहावेत  अशी पंतप्रधानांकडून प्रार्थना

अफगाणिस्तान-पाकिस्‍तान प्रांतात झालेल्या जोरदार भूकंपात सर्वजण सुखरुप राहावेत अशी प्रार्थना पंतप्रधान नरेंद्र मोदी यांनी व्यक्त केली आहे. भूकंपामुळे झालेल्या हानीचा तातडीने आढावा घेण्याचे आवाहन त्यांनी केले आहे. अफगाणिस्तान, पाकिस्तानसह कुठेही मदतीची गरज आहे तिथे भारत तत्परतेने ती करेल असे पंतप्रधानांनी म्हटले आहे. “अफगाणिस्तान-पाकिस्तान भागात बसलेल्या भूकंपाच्या जोरदार धक्क्याविषयी ऐकलं, या भूकंपाचे हादरे भारताच्या काही भागातही जाणवले. सर्वजण सुखरुप राहावेत अशी माझी प्रार्थना आहे. भूकंपातल्या नुकसानीचा तातडीने आढावा घ्यावा असे आवाहन करतानाच अफगाणिस्तान, पाकिस्तानसह जिथे मदतीची आवश्यकता असेल तिथे मदतीसाठी भारत तयार आहे”, असे पंतप्रधानांनी सांगितले.
पंतप्रधान नरेंद्र मोदी आणि अबू धाबीचे युवराज यांच्यात दूरध्वनीद्वारे संवाद

पंतप्रधान नरेंद्र मोदी यांनी अबूधाबीचे युवराज शेख महमद बिन झायेद अल नाह्यान यांच्याशी दूरध्वनीवरून संवाद साधत युएई अर्थात संयुक्त अरब अमिरातीचे सरकार आणि जनतेला ईद उल फित्रच्या शुभेच्छा दिल्या. कोविड-19 महामारीच्या परिस्थितीत दोन्ही देशादरम्यानच्या प्रभावी सहकार्याबद्दल या नेत्यांनी समाधान व्यक्त केले. युएई मधल्या भारतीय नागरिकांना सहाय्य देत असल्याबद्दल पंतप्रधानांनी युवराजांचे आभार मानले. युवराज,राजघराणे आणि युएईतल्या जनतेच्या उत्तम आरोग्य आणि कल्याणासाठी पंतप्रधानांनी शुभेच्छा दिल्या.
अरुणाचल प्रदेशमधले भाजपा आमदार जाम्बे ताशी यांच्या निधनाबद्दल पंतप्रधानांना शोक

अरुणाचल विधानसभेचे सदस्य, भाजपा आमदार जाम्बे ताशी यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. पंतप्रधानांनी याबद्दल ट्वीट केले आहे : “जाम्बे ताशी यांच्या अकाली निधनाचे वृत्त अतिशय दु:खद आहे. समाजाची सेवा करण्यात आपले संपूर्ण आयुष्य वेचणारे ते एक लोकप्रिय नेते होते. अरुणाचल प्रदेशाच्या विकासासाठी त्यांनी खूप कष्ट घेतले. त्यांच्या निधनाच्या या दु:खद प्रसंगी माझ्या शोक संवेदना त्यांचे कुटुंबीय आणि समर्थकांसोबत आहेत. ओम मणिपद्मे हूं. @PemaKhanduBJP”
डॉ. ए.पी.जे.अब्दूल कलाम स्मारकाचे पंतप्रधानांचे हस्ते उद्‌घाटन

पंतप्रधान नरेंद्र मोदी उद्या सकाळी 11.30 वाजता रामेश्वरममधील पी करुंबू येथील माजी राष्ट्रपती डॉ. ए.पी.जे. अब्दूल कलाम स्मारकाचे उद्‌घाटन करणार आहेत. डीआरडीओने उभारलेल्या या स्मारकाजवळ पंतप्रधान ध्वजारोहण करतील. पंतप्रधान डॉ. ए.पी.जे.अब्दूल कलाम यांच्या पुतळ्याचे अनावरण करून पुष्पांजली अर्पण करतील. यानंतर पंतप्रधान डॉ. कलाम यांच्या कुटुंबियांसोबत संवाद साधतील. यानंतर, पंतप्रधान ‘कलाम संदेश वाहिनी’ या प्रदर्शनी बसला हिरवा कंदील दाखवतील. ती बस देशभरातल्या विविध राज्यांमध्ये प्रवास करून 15 ऑक्टोबर रोजी कलाम यांच्या जयंतीदिनी राष्ट्रपती भवनात पोहोचेल. पंतप्रधान मोदी यानंतर मंडपम् येथे जनसभेसाठी रवाना होतील. नील क्रांती योजनेच्या लाभार्थ्यांना यावेळी पंतप्रधान मंजुरीपत्र प्रदान करतील. अयोध्या ते रामेश्वर या नवीन ट्रेनला हिरवा कंदिल दाखवतील. पंतप्रधान हरित रामेश्वरम प्रकल्पाची रुपरेषा जारी करतील. मुकुंदरायार छत्तीराम आणि अरिचलमुनाई हा 9.5 किलोमीटरचा जोडरस्ता राष्ट्राला समर्पित करतील. जनसभेला संबोधित करून पंतप्रधानांचा दौरा संपेल. कलाम स्मारकाची पार्श्वभूमी डीआरडीओने एका वर्षामध्ये हे स्मारक उभारलं. विविध राष्ट्रीय स्मारकांपासून प्रोत्साहन देऊन या स्मारकाची रचना करण्यात आली आहे. समोरील प्रवेशद्वार इंडिया गेटसारखे असून दोन घुमट राष्ट्रपती भवनासारखे आहेत. स्मारकामध्ये चार मुख्य सभागृह आहेत जे डॉ. कलाम यांची जीवन आणि कार्यपद्धतीची आठवण करून देतात. सभागृह-1 मध्ये त्यांचे बालपण आणि शैक्षणिक प्रवास, सभागृह-2 मध्ये राष्ट्रपती कार्यकाळ ज्यामध्ये संयुक्त राष्ट्र परिषद आणि संसदेमधील भाषणांचा समावेश आहे. सभागृह-3 मध्ये इस्रो आणि डिआरओडीमधील दिवस तर सभागृह 4 मध्ये राष्ट्रपती पदानंतरच्या काळाचे चित्रण करण्यात आले आहे. डॉ. कलाम यांच्या काही वैयक्तीक गोष्टींसाठी वेगळे दालन आहे. ज्यामध्ये त्यांची प्रसिद्ध रुद्र विणा, सू-30 एमकेआय उड्डाणदरम्यान त्यांनी घातलेला जी सूट आणि त्यांचे विविध पुरस्कार यामध्ये ठेवले आहेत. छायाचित्रं आणि भित्तीचित्रांसाठी 12 भितींचा वापर करण्यात आला आहे. संपूर्ण परिसरातून डॉ. कलाम यांच्या व्यक्तीत्वाचे सुंदर दर्शन घडून येते. स्मारकाचे बांधकाम साहित्य आणि इतर वस्तूंचा भारताच्या विविध भागातून रामेश्वमला आणण्यात आला. कलाकुसर केलेला प्रवेशद्वार तांजावूरहून, दगडाचे खांब बंगळुरूहून, मार्बल कर्नाटकातून आणले आहे.
पंतप्रधान आणि ऑस्ट्रेलियाचे माजी पंतप्रधान टोनी अबॉट यांची भेट

पंतप्रधान नरेंद्र मोदी यांनी आज ऑस्‍ट्रेलियाचे माजी पंतप्रधान टोनी अबॉट यांची भेट घेतली. पंतप्रधानांनी ऑस्‍ट्रेलियाच्या पूर्व किनाऱ्यालगतच्या जंगलात लागलेल्या आगीतील जीवित आणि वित्त हानीबद्दल दुःख व्यक्त केले. टोनी अबॉट यांचा भारत दौरा आणि गुरू नानक देवजी यांच्या प्रकाश पर्वाच्या 550व्या जयंतीनिमित्त त्यांनी सुवर्ण मंदिराला भेट दिल्याबद्दल पंतप्रधानांनी आनंद व्यक्त केला. पंतप्रधान मोदी यांनी नोव्हेंबर 2014 मध्ये जी-20 शिखर परिषदेसाठी केलेल्या ऑस्‍ट्रेलिया दौऱ्याचे स्मरण केले आणि कॅनबेरा, सिडनी आणि मेलबार्न येथे झालेल्या द्विपक्षीय बैठकीचा उल्लेख केला. ऑस्ट्रेलियाच्या संसदेच्या संयुक्त अधिवेशनाला संबोधित केल्याचे त्यांनी स्मरण केले. भारत–ऑस्‍ट्रेलिया संबंध मजबूत करण्यात टोनी अबॉट यांनी पार पाडलेल्या भूमिकेची त्यांनी प्रशंसा केली.
पंतप्रधानांनी रशियाचे उपपंतप्रधान दिमित्री रोगोझिन यांची भेट घेतली

पंतप्रधान नरेंद्र मोदी यांनी आज रशियाचे उपपंतप्रधान दिमित्री रोगोझिन यांची भेट घेतली. रशियाबरोबर धोरणात्मक आणि विशेष भागीदारीला भारताचे सर्वोच्च प्राधान्य असल्याचे पंतप्रधानांनी सांगितले. राष्ट्रपती पुतिन यांच्याबरोबर सकारात्मक आणि ऐतिहासिक वार्षिक शिखर परिषदेसाठी लवकरच रशियाचा दौरा करणार असल्याचे ते म्हणाले. या दौऱ्यामुळे उभय देशांदरम्यानचे द्विपक्षीय संबंध नव्या उंचीवर पोहोचतील असा विश्वास पंतप्रधानांनी व्यक्त केला.
छठपूजेच्या निमित्ताने पंतप्रधानांनी देशवासियांना दिल्या शुभेच्छा

पंतप्रधान नरेंद्र मोदी यांनी छठपूजेच्या निमित्ताने देशवासियांना शुभेच्छा दिल्या आहेत. आपल्या ट्विटरसंदेशामध्ये पंतप्रधान म्हणाले; "सूर्यदेव आणि निसर्गाच्या उपासनेला समर्पित असलेल्या छठ महापर्वाच्या सर्व देशवासियांना हार्दिक शुभेच्छा. भगवान सूर्यनारायणांची आभा आणि देवी छठी माता यांच्या आशीर्वादाने सर्वांचे जीवन सदैव प्रकाशाने उजळत राहो,हीच सदिच्छा!"
गहू पुरवठा, साठा आणि निर्यातीच्या स्थितीचा आढावा घेण्यासाठी पंतप्रधानांच्या अध्यक्षतेखाली बैठक

नवी दिल्‍ली, 5 मे 2022 गव्हाचा पुरवठा, साठा आणि निर्यातीसंदर्भातील विविध पैलूंचा आढावा घेण्यासाठी पंतप्रधान नरेंद्र मोदी यांच्या अध्यक्षतेखाली बैठक झाली. या विषयांबाबत पंतप्रधानांसमोर सविस्तर सादरीकरण करण्यात आले. मार्च-एप्रिल 2022 या महिन्यांतील उच्च तापमानाचा पिकाच्या उत्पादनावर होणाऱ्या परिणामाबाबत त्यांना माहिती देण्यात आली.गव्हाची खरेदी आणि निर्यातीच्या स्थितीचा आढावा या बैठकीत घेण्यात आला. भारतातील कृषी उत्पादनांच्या वाढत्या मागणीच्या पार्श्वभूमीवर, भारत अन्नधान्य आणि इतर कृषी उत्पादनांचा खात्रीशीर स्त्रोत म्हणून विकसित व्हावा यादृष्टीने दर्जेदार मापदंड आणि मानके सुनिश्चित करण्यासाठी सर्वप्रकारे पावले उचलण्याचे निर्देश पंतप्रधानांनी दिले.शेतकऱ्यांना जास्तीत जास्त मदत सुनिश्चित करण्याच्या सूचनाही त्यांनी अधिकाऱ्यांना दिल्या. शेतकऱ्यांसाठी फायदेशीर असलेल्या प्रचलित बाजारभावाबाबतही पंतप्रधानांना माहिती देण्यात आली. या बैठकीला पंतप्रधानांचे प्रधान सचिव, सल्लागार, कॅबिनेट सचिव, अन्न आणि सार्वजनिक वितरण प्रणाली आणि कृषी विभागाचे सचिव उपस्थित होते.
अटल बिहारी वाजपेयी वैद्यकीय विद्यापीठाची पंतप्रधानांनी केली पायाभरणी

पंतप्रधान नरेंद्र मोदी यांनी आज लखनौ येथे अटल बिहारी वाजपेयी वैद्यकीय विद्यापीठाची पायाभरणी केली. उत्तर प्रदेशच्या राज्यपाल आनंदीबेन पटेल, मुख्यमंत्री योगी आदित्यनाथ, उपमुख्यमंत्री आणि अन्य मान्यवर यावेळी उपस्थित होते. यावेळी बोलताना पंतप्रधान म्हणाले कि सुशासन दिनी उत्तर प्रदेश सरकारचे कामकाज ज्या इमारतीतून चालते तिथे अटलजींच्या पुतळ्याचे अनावरण होणे हा एक योगायोग आहे. त्यांचा हा भव्य पुतळा लोक भवनमध्ये काम करणाऱ्या लोकांना सुशासन आणि लोकसेवेसाठी प्रेरणा देईल असे ते म्हणाले. लखनौ हा अनेक वर्षे अटलजींचा संसदीय मतदारसंघ होता, त्यामुळे अटलजींना समर्पित आरोग्य शिक्षणाशी संबंधित संस्थेची पायाभरणी करणे हे आपले सौभाग्य असल्याचे पंतप्रधान म्हणाले. आयुष्य तुकड्यांमध्ये विखुरलेले पाहता येत नाही, ते पूर्ण एकसंध पाहायला हवे असे अटलजी नेहमी म्हणत याची पंतप्रधानांनी आठवण करून दिली. हे सरकारसाठी देखील तेवढेच खरे आहे, सुशासनासाठी देखील तेवढेच खरे आहे. जोपर्यंत आपण समस्येचा एकसंधपणे विचार करत नाही तोवर सुशासन शक्य नसल्याचे त्यांनी नमूद केले. पंतप्रधानांनी आरोग्य क्षेत्र, प्रतिबंधात्मक आरोग्यसेवा, परवडणाऱ्या आरोग्यसेवेचा विस्तार, पुरवठा सुनिश्चित करणे आणि प्रसंगी हस्तक्षेप यासारख्या क्षेत्रांसाठी आपल्या सरकारची रूपरेषा स्पष्ट केली. ते म्हणाले की, स्वच्छ भारत ते योग, उज्ज्वला ते फिट इंडिया चळवळ आणि या सर्वांसह आयुर्वेदाला प्रोत्साहन – असे प्रत्येक उपक्रम आजार रोखण्यात महत्त्वपूर्ण योगदान देत आहेत. ते म्हणाले की, देशातील ग्रामीण भागात 1.25 लाखाहून अधिक कल्याणकारी केंद्रे बांधणे ही प्रतिबंधात्मक आरोग्य सेवेची गुरुकिल्ली आहे. ही केंद्रे, या आजाराची सुरुवातीची लक्षणे हेरून , सुरुवातीच्या काळात त्यांच्या उपचारांमध्ये उपयुक्त ठरतील. आयुष्मान भारतमुळे देशातील सुमारे 70 लाख गरीब रुग्णांना मोफत उपचार देण्यात आले असून त्यापैकी 11 लाख येथे केवळ उत्तर प्रदेशात देण्यात आल्याचे त्यांनी सांगितले. पंतप्रधान म्हणाले की, सरकारने गावोगाव स्वच्छता आणि आरोग्य सुविधा उपलब्ध करुन देण्यासाठी येथे सुरू केलेली मोहीमउत्तर प्रदेशातील लोकांचे जीवन सुलभ बनविण्याच्या दृष्टीने मोठे पाऊल आहे. ते म्हणाले की, त्यांच्या सरकारसाठी सुशासन म्हणजे- प्रत्येकाचे म्हणणे ऐकणे, प्रत्येक नागरिकापर्यंत सेवा पोहोचवणे, प्रत्येक भारतीयांना संधी मिळणे, प्रत्येक नागरिकाला प्रत्येक सरकारी व्यवस्थेत सुरक्षित आणि सुगम्यतेची भावना जाणवावी. ते म्हणाले की, स्वातंत्र्योत्तर काळात आपण अधिकारावर सर्वाधिक भर दिला असून उत्तर प्रदेशातील जनतेला विनंती केली की आपण आपल्या जबाबदाऱ्यांवर , आता आपल्या कर्तव्यावरही समान भर दिला पाहिजे. आपण अधिकार आणि कर्तव्ये एकत्रितपणे आणि नेहमीच लक्षात ठेवणे आवश्यक आहे, असेही ते पुढे म्हणाले. चांगले शिक्षण, सुगम्य शिक्षण हा आपला हक्क आहे, परंतु शिक्षण संस्थांची सुरक्षा, शिक्षकांप्रति आदर हे आपले कर्तव्य आहे असे त्यांनी स्पष्ट केले. आपल्या भाषणाच्या शेवटी ते म्हणाले कि आपण आपल्या जबाबदाऱ्या पार पाडाव्यात, आपली उद्दिष्टे साध्य केली पाहिजेत, सुशासन दिनी हा आपला संकल्प असायला हवा , ही लोकांची अपेक्षा आहे, अटलजींची देखील ही भावना होती.
शांततामय उद्देशांसाठी बाह्य अंतराळ शोध आणि उपयोग यातील सहकार्याकरिता भारत व साओ टोम आणि प्रिसिंप यांच्या झालेल्या कराराबाबत मंत्रिमंडळाला करण्यात आले अवगत

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीला, शांततामय उद्देशांसाठी बाह्य अंतराळ शोध आणि उपयोग यातील सहकार्याकरिता भारत व साओ टोम आणि प्रिसिंप या दोन देशांमध्ये झालेल्या कराराबाबत अवगत करण्यात आले. या करारावर 7 सप्टेंबर 2018 ला नवी दिल्लीत स्वाक्षऱ्या करण्यात आल्या होत्या. दूरसंवेदन, उपग्रह दळणवळण, अंतराळ विज्ञान आणि बाह्य अंतराळ शोध या क्षेत्रात संशोधनाला या करारामुळे चालना मिळणार आहे.
हवामान न्याय क्षेत्रात भारत-किरगिझस्तान दरम्यान समझोता कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने आज भारत आणि किरगिझस्तान दरम्यान कायदेशीर हवामान शास्त्र क्षेत्रातील सामंजस्य कराराला मंजुरी दिली. या कराराला दिनांक 13 -14 जून 2019 ला होणाऱ्या शांघाय सहकार्य संघटन परिषदेच्या पार्श्वभूमीवर मंजुरी देण्यात येणार आहे. लाभ: · हवामान न्याय संदर्भातील माहिती आणि उपलब्ध दस्ताऐवजांची देवाणघेवाण · हवामान न्याय संदर्भात कार्यरत कर्मचारी आणि गैर कर्मचारी यांच्या संबंधी प्रशिक्षण कार्यक्रमांचा विकास · या क्षेत्रात परस्पर सामंजस्य सहकार्यासाठी विशेषज्ञ कर्मचारी आणि व्यवसायिक यांच्याद्वारे आदान-प्रदान · संबंधित क्षेत्राची आवड विकसित होण्यासाठी विविध कार्यक्रम सभा ,कार्यशाळा, परिषद यामध्ये योग्यता पूर्वक कर्मचाऱ्यांचा सहभाग · पूर्व संवेष्टन मालाच्या नियमन आणि कायद्यांच्या दर्जाची पाहणी · उत्पादक आणि ग्राहक यांच्या दरम्यान हवामान शास्त्र निरिक्षण अनुभवा संदर्भात आधार प्रदान